Egil Herman Sjursen

Egil Herman Sjursen (født 27. september 1957 i Haugesund) er en norsk forretningsmann og tidligere politiker (H).

Han har artium fra Haugesund gymnas fra 1976 og er cand.polit. med hovedfag i sosialøkonomi, mellomfag i offentlig administrasjon og organisasjonskunnskap og grunnfag i samfunnskunnskap fra Universitetet i Bergen fra 1986.

Han har i hovedsak arbeidet med finans og kapitalforvaltning, fra 2006 som partner og administrerende direktør i Holberg Fondsforvaltning i Bergen. Sjursen var finansanalytiker i Bergen Bank 1986–1989, direktør i DnB NOR Markets i Bergen 1989–1992, banksjef og leder for verdipapirseksjonen i DnB i London 1992–1994, administrerende direktør i Vesta Forvaltning i Bergen 1994–2000, finansdirektør Vesta Forsikring og Nordea Liv i Bergen 2000–2003 samt administrerende direktør i Nordea Investment Management Norge, som da hadde overtatt Vestas finansdivisjon i Bergen, 2003–2006.

Sjursen var formann i Norges Konservative Studenterforbund og medlem av Høyres sentralstyre 1982–1984, deretter informasjonssekretær i Hordaland Høyre i et år. Han har også vært vararepresentant til Stortinget fra Hordaland 1985–1993, politisk viseformann i Hordaland Høyre, formann i Bergen Høyre samt medlem av Bergen bystyre og formannskap i åtte år.

Han er frimurer i St. Johanneslogen Oscar til de syv Bjerge og ble 30. august 2012 provincialmester i Bergens Provincialloge.

 Referanser 

 Eksterne lenker 


Kategori:Norske næringslivsledere
Kategori:Norske finansfolk
Kategori:Vararepresentanter til Stortinget
Kategori:Lokalpolitikere i Bergen
Kategori:Høyre-politikere i Hordaland
Kategori:Norske samfunnsøkonomer
Kategori:Norske frimurere
Kategori:Personer fra Haugesund kommune